b'\n_START_ARTICLE_\nRobert J. Scherrer\n_START_SECTION_\n\xc5\xbdivljenje in delo\n_START_PARAGRAPH_\nScherrer je redni profesor fizike in vodja Oddelka za fiziko in astronomijo na Vanderbiltovi univerzi. Do leta 2003 je bil 15 let profesor fizike na Dr\xc5\xbeavni univerzi Ohia. Diplomiral je iz fizike na Univerzi Princeton leta 1981. Kot Marschallov \xc5\xa1tipendist je bil med letoma 1981 in 1983 na Univerzi v Cambridgeu, nato pa je leta 1987 doktoriral iz fizike na Univerzi v Chicagu pod Turnerjevim mentorstvom. Med pou\xc4\x8devanjem na Dr\xc5\xbeavni univerzi Ohia je prejel priznanje za izjemno pou\xc4\x8devanje. Njegova pou\xc4\x8devalska filozofija sledi iz Hipokratovega nasveta:\xc2\xa0\xc2\xbbKot prvo, ne \xc5\xa1koduj.\xc2\xab\xc2\xa0Verjame, da ve\xc4\x8dina \xc5\xa1tudentov fizike pride na \xc5\xa1tudij ker se jim zdi snov zanimiva, zato je naloga u\xc4\x8ditelja, da ohranja to zanimanje med podajanjem te\xc5\xbeke snovi._NEWLINE_Raziskuje na podro\xc4\x8dju teoreti\xc4\x8dne fizikalne kozmologije, vklju\xc4\x8dno s fiziko zgodnjega Vesolja, temne snovi in temne energije in zgradbe Vesolja. \xc5\xbdivi v Nashvilleu, Tennessee z \xc5\xbeeno in petimi otroki._NEWLINE_Od leta 2001 je \xc4\x8dlan Ameri\xc5\xa1kega fizikalnega dru\xc5\xa1tva. Samostojno in skupaj z Barbaro Sue Ryden, Andrewom Gouldom in Davidom Weinbergom je raziskovalno sodeloval z Naso_NEWLINE_Napisal je ve\xc4\x8d kot 110 znanstvenih \xc4\x8dlankov ter ve\xc4\x8d nerecenziranih in poljudnoznanstvenih \xc4\x8dlankov. Ureja tudi svoj blog Cosmic Yarns o znanosti in znanstveni fantastiki, oziroma o vplivu prve na drugo. Objavil je ve\xc4\x8d znanstvenofantasti\xc4\x8dnih kratkih zgodb v znani reviji Analog.'